Christian Friis Bach (V), 2025-04-03:
Og lad mig starte med at sige til hr. Søren Egge Rasmussen og Enhedslisten, at det her jo sådan set ikke er et ringe forslag.
Det er på mange måder et udmærket forslag, men som hr. Søren Egge Rasmussen selv lige har erkendt, så er det en reklamekampagne eller et valgkampforslag og måske ikke et politisk forslag, som kan føres igennem som konkret politisk handling.
Derfor kan jeg med det samme afsløre, at vi jo ikke kan stemme for en reklamekampagne for Enhedslisten; vi vil gerne stemme for konkret politisk handling.
Vi er jo helt enige i intentionen her.
Vi skal i så høj grad, som det overhovedet kan lade sig gøre, have solcellerne op på tagene.
Vi skal have dem væk fra de marker, hvor de i alt for høj grad kan komme til at genere lokale borgere eller lokalsamfund.
Vi skal have dem væk, hvis det overhovedet kan lade sig gøre, fra den gode landbrugsjord.
Vi skal have dem op på tagene og meget gerne på de kommunale tage, på sportshaller, på rådhuse, på ældreboliger og på plejehjem.
Vi skal have solcellerne op på etageejendommene.
Vi skal have dem ud på vandet, hvilket vi i øvrigt her i Folketinget har lavet lovgivning, der kan sikre.
Og vi skal have dem ud, hvilket vi i Venstre er meget optagede af, på den jord, der bliver udtaget til at beskytte vores fjorde og havmiljø.
Det er multifunktionalitet, som det så fint hedder.
Tænk, hvis vi både kan sikre mindre kvælstofudledning til vores fjorde og vores havmiljø og mere grøn energi.
Og hvis man gør det ordentligt, kan en solcellepark i virkeligheden også bidrage til biodiversitet, og det er der jo gode eksempler på.
Jeg har tidligere her fra talerstolen nævnt Skovgaard Energy oppe ved Lemvig, som har samarbejdet med Danmarks Naturfredningsforening om at lave solcelleparker, der også kan fremme biodiversiteten.
Tænk, hvis vi kunne forene det på den måde.
Det vil vi rigtig gerne arbejde for i Venstre, og derfor har vi jo også presset på for det.
Og sammen i regeringen er det jo lykkedes at få lavet en række forslag, som allerede nu sikrer hurtigere og nemmere opstilling af solceller.
Det er leasingreglerne, som jo er under lovbehandling i Folketinget lige nu.
Det er tilskudsordningen til etageejendomme.
Det er de nye samtaler, vi er begyndt på, om modregningsreglerne.
Så der sker jo noget, og der sker også noget, når det gælder solcellerne.
De flytter i høj grad op på tagene rundtomkring.
Det er jo steget med 20 pct. alene fra 2023 til 2024 og 100 pct. over de sidste 5 år, når man ser på, hvor mange solceller der er kommet op på danske tage.
Og det er rigtig godt, for det er det, borgerne kan forstå.
Man bliver jo glad, når man går ind på en skole og der er solceller.
Man bliver stolt som både børn og forældre, når man ser, at den skole, man er på, bidrager til at løse klimakrisen.
Det kan også være på sportshallen eller alle de andre steder, jeg nævnte før.
Så det er jo rigtig vigtigt, at vi sætter skub i det her.
En af de ting, som Enhedslisten meget sætter fokus på, er jo selskabsdannelsen i kommunerne.
Og jeg har sagt, fra talerstolen og også offentligt, at det bestemt er noget af det, jeg synes vi skal se på.
Som jeg har forstået det, da man startede, var det jo sådan, at hvis man lavede solceller på en lygtepæl for at få lys i lygtepælene om natten, så skulle man også lave et selskab for hver lygtepæl.
Det har vi da trods alt fundet en løsning på, så det ikke er nødvendigt.
Og måske kan vi gå videre ad den vej; det er vi i Venstre meget opsatte på at se på.
Jeg lyttede også nøje til ministerens tale og hørte, at ministeren jo også sagde, at det er et af de greb, man kan tage, men det koster mange penge.
Det koster penge i form af tabte afgifter, og derfor er det jo noget, der skal håndteres, også i en finanslov eller i en økonomiaftale med kommunerne.
Det kræver et grundigt forarbejde, det kræver grundige analyser, og det kræver grundige beregninger, hvis vi skal gå den vej.
Det har vi også efterspurgt i Venstre, og det ønsker vi også at vi ser nærmere på.
Og jeg ved, at ministeren ser på, hvad vi kan gøre mere, hvordan vi hele tiden kan analysere, hvordan vi kan fremme den grønne omstilling og solceller på tagene.
Men da Enhedslisten på ingen måde har tilvejebragt et beslutningsgrundlag eller en finansiering, kan vi ikke stemme for forslaget.
Og jeg skal hilse fra hr. Henrik Frandsen fra Moderaterne og sige, at de heller ikke kan stemme for det.
Men tak for ordet.